
ROMÂNIA
JUDEȚUL TIMIȘ
MUNICIPIUL TIMIȘOARA
PRIMAR
COMPARTIMENTUL GUVERNANȚA CORPORATIVĂ
NR. SC2021-19108/07.07.2021
___________________________________________________________
Bd. C.D. Loga nr. 1, Timişoara, tel: +40 256 – 408.300, e-mail:cabinetprimar@primariatm.ro

RAPORT DE SPECIALITATE
privind aprobarea Profilului Consiliului de Administrație și Profilului personalizat al membrilor Consiliului de Administrație
la HORTICULTURA S.A. Timișoara

	Având în vedere Referatul de aprobare a proiectului de hotărâre al Primarului Municipiului Timişoara şi Proiectul de hotărâre privind aprobarea Profilului Consiliului de Administrație și Profilului personalizat al membrilor Consiliului de Administrație la HORTICULTURA S.A. Timișoara;
Facem următoarele precizări: 
Procedura de selecție organizată pentru ocuparea celor 7 posturi vacante din cadrul Consiliului de Administrație la HORTICULTURA S.A. Timișoara a fost demarată prin  Hotărârea Consiliului Local al Municipiului Timișoara nr. 229/15.06.2021.
În conformitate cu dispozițiile art. 34 coroborate cu prevederile art. 36 alin. (1) din Anexa 1 la Hotărârea de Guvern nr. 722/2016 pentru aprobarea Normelor metodologice de aplicare a unor prevederi din Ordonanța de Urgență a Guvernului nr. 109/2011 privind guvernanța corporativă, profilul consiliului și profilul candidatului se aprobă de către autoritatea publică tutelară.
Profilul consiliului de administrație reprezintă o identificare a capacităţilor, trăsăturilor şi cerinţelor pe care consiliul trebuie să le deţină la nivel colectiv, având în vedere contextul organizaţional, misiunea, aşteptările exprimate în scrisoarea de aşteptări şi elementele de strategie organizaţională existente sau ce trebuie dezvoltate. Profilul conţine şi matricea consiliului de administraţie, care conferă o expresie a acestor capacităţi pe care consiliul trebuie să le posede la nivel colectiv, printr-un set de competenţe, abilităţi, alte condiţii eliminatorii, ce trebuie îndeplinite individual şi colectiv de membrii consiliului.
Municipiul Timișoara, în calitate de autoritate publică tutelară, se așteaptă ca managementul societății să fie orientat spre dezvoltarea afacerii în condiții de profitabilitate, să urmărească permanent stabilirea unui echilibru între calitatea lucrărilor și serviciilor realizate, protecția mediului și securitatea și sănătatea lucrătorilor.
În temeiul art. 129 alin. (2) lit. a)  din Ordonanța de Urgență a Guvernului nr. 57/2019 privind Codul administrativ, consiliul local exercită atribuţii privind organizarea şi funcţionarea aparatului de specialitate al primarului, ale instituţiilor şi serviciilor publice de interes local şi ale societăţilor comerciale şi regiilor autonome de interes local.
Potrivit art. 129 alin (3) lit. d) din Ordonanța de Urgență a Guvernului nr. 57/2019 privind Codul administrativ, consiliul local exercită, în numele unităţii administrativ-teritoriale, toate drepturile şi obligaţiile corespunzătoare participaţiilor deţinute la societăţi comerciale sau regii autonome, în condiţiile legii.
Având în vedere aspectele legale prezentate mai sus, propunem următoarele:
Se aprobă Profilul Consiliului de Administrație și Profilul personalizat al membrilor Consiliului de Administrație la HORTICULTURA S.A. Timișoara, conform Anexei 1, care face parte integrantă din prezentul raport.
Calendarul procedurii de selecție stabilit prin Hotărârea Consiliului Local al Municipiului Timișoara nr. 229/15.06.2021 privind declanșarea procedurii de selecție a membrilor Consiliului de Administrație la HORTICULTURA S.A. Timișoara se modifică și se completează conform Anexei nr. 2, care face parte integrantă din prezentul raport. 
	Având în vedere prevederile legale expuse în prezentul raport, apreciem că Proiectul de hotărâre privind aprobarea Profilului Consiliului de Administrație și Profilului personalizat al membrilor Consiliului de Administrație la HORTICULTURA S.A. Timișoara, îndeplinește condițiile pentru a fi supus dezbaterii și aprobării plenului consiliului local.

Consilier,
Lazăr Violeta

